
Selam alejkum!


Zadnju godinu dana vašu stranicu redovno posjećujem i mnogo sam naučila o islamu.


Prije dva dana bila sam u Crnoj Gori i slučajno smo otišli do čuvenog manastira “Oštro”. Prije nego što sam ušla u manastir, sasvim površno sam nešto načula o tom manastiru (kako sv.Vasilije, poznati iscjelitelj, liječi od bolesti i da se mnogo stvari izdešavalo u tom manastiru). Prilikom šetnje ušli smo u malu pećinu gdje je navodno tijelo sv. Vasilija. Kada sam ušla unutra, vidjela sam da se klanjaju mejitu, ljube krst itd.


Odjednom mi je prošlo kroz glavu da nama muslimanima nije dozvoljeno nikom se klanjati osim Allahu, dž.š. U tom trenutku sam više puta izgovorila ***[šehadet](https://pitajucene.com/search/%C5%A1ehadet/questions/ "Pretraži pitanja o šehadetu")*** i sve vrijeme sam učila. Ostavila sam nešto novca dobrovoljno i dok sam ostavljala novac, samo sam u sebi ponavljala“Samo je Allah Bog i Njemu niko nije ravan”. Kada smo izašli iz manastira, tj. te pećine, moja je rodica na mom vratu primijetila veliku ogrebotinu, tačnije kao da mi je neko oštrim predmetom iscrtao precizno slovo N. Nemoguće ja da sam se negdje ogrebala i da to nisam osjetila, jer rana je bila baš velika i dosta duboka.


Vama sam se obratila za pomoć: da li biste mi mogli dati neki savjet i ***[značenje](https://pitajucene.com/search/zna%C4%8Denje/questions/ "Pretraži pitanja o značenjima")*** toga? Plašim se da nisam počinila neki grijeh, mada sam tamo otišla kao turista slučajno, i sve vrijeme sam samo učila i dragog Allaha spominjala, ali sa druge strane, isto o sv.Vasiliju nijedne sekunde nisam pomislila nešto ružno. Kako poštujem svoju vjeru, poštujem i druge. Iz poštovanja sam ispred imena stavila “sv.”.


P.S.: Imam trideset pet godina i zadnju godinu dana jako sam posvećena našoj vjeri. Klanjam redovno, trudim se da što više naučim, i da činim što više dobrih djela.Allah dragi vas nagradio za trud i pomoć koju nam pružate putem ove stranice!


* 
* 
* 
* 
* 
* 
* 

 
Bila sam u manastiru kao turista

Alejkumus-selam!


Muslimanu nije dozvoljeno da obilazi nevjernička svetišta, a posebno nije dozvoljeno da obilazi svetišta gdje su ukopani njihovi “sveci”. Vidim da ste to uradili iz radoznalosti, neznanja i kao turista, ali ovakve stvari više nemojte ponavljati. Druga stvar, muslimanu nije dozvoljeno da za nekog umrlog kršćanskog svećenika tvrdi ili kaže da je SVETI, jer na taj način mu se pripisuje Božanska bilizina, a on je umro kao nevjernik.


Lijepo je od vas da poštujete druge vjere, tako i treba, ali nemojte da obilazite njihova “svetišta” i grobove njihovih “svetaca”, posebno je to opasno raditi ako se posjete vrši s ciljem ubacivanja novca pored njihovih grobova s ciljem izliječenja, a to nažalost danas rade mnogi muslimani.


Ta ogrebotina, mislim da ne znači ništa, nema neke veze sa vašom posjetom, očito je da vam ***[šejtan](https://pitajucene.com/search/%C5%A1ejtan/questions/ "Pretraži pitanja o šejtanu")*** pokušava sa te strane prići, kako biste vi pomislili da ima nešto “čudno” što se tada desilo i da je to zbog posjete grobu tog pravoslavnog “sveca”. Budite ustrajni u našoj vjeri, znajte da vas je obasjala Allahova milost!


Na pitanje odgovorio: Ebu Bilal – svršenik Medinskog fakulteta  

Preuzeto sa stranice <http://www.n-um.com>


